Preporuka za ODLUKU VIJEĆA o odobrenju otvaranja pregovora o izmjeni Konvencije o prekograničnim učincima industrijskih nesreća /* COM/2014/0651 final */





OBRAZLOŽENJE 1. KONTEKST PRIJEDLOGA Europska unija i većina njezinih država članica stranke su potpisnice Konvencije UNECE-a o prekograničnim učincima industrijskih nesreća (dalje u tekstu: „Konvencija”). Ta se Konvencija primjenjuje na sprječavanje, pripravnost i odgovaranje na industrijske nesreće na mjestima u kojima se odvijaju opasne djelatnosti koje mogu izazvati prekogranične učinke. Pravni instrument za ispunjavanje obveza Europske unije koje proizlaze iz Konvencije je Direktiva Seveso II. U svrhu definiranja opasnih djelatnosti, u Prilogu I. Konvenciji i Prilogu I. Direktivi Seveso II. navedene su kategorije opasnih tvari i pojedinačne opasne tvari. Direktiva Seveso II. zamijenit će se u lipnju 2015. Direktivom Seveso III., kojom će se, između ostalog, izmijeniti Prilog I. 2. REZULTATI SAVJETOVANJA SA ZAINTERESIRANIM STRANKAMA I PROCJENE UTJECAJA Konferencija stranaka (CoP) Konvencije UNECE-a o prekograničnim učincima industrijskih nesreća na svom je 7. sastanku koji je održan 2012. obvezala Radnu skupinu za razvoj Konvencije da pregleda popis mogućih izmjena u područjima koje je navela Konferencija stranaka. Nakon svog četvrtog sastanka u travnju 2014., Radna skupina zaključila je da će izmjene biti korisne u četiri područja: (1.) Revidirane i dodatne definicije (članak 1.): Radna skupina preporučila je izmjenu određenih definicija kako bi se osigurala usklađenost s drugim konvencijama ECE-a (Konvencijom iz Aarhusa i Konvencijom o procjeni utjecaja na okoliš preko državnih granica – Konvencijom iz Espooa), prilagodba definicija međunarodno prihvaćenom razvoju, veća jasnoća i pravna sigurnost te poboljšana unutarnja dosljednost unutar same Konvencije. (2.) Veće sudjelovanje javnosti (članak 9.): Radna skupina preporučila je izmjene članka 9. kako bi se osigurala dosljednost s drugim konvencijama ECE-a. (3.) Učestalost sastanaka (članak 18.): Konvencijom se predviđa godišnja konferencija stranaka. Međutim, praksa je da se sastanci održavaju svake dvije godine. Radna skupina predložila je izmjene članka 18. kako bi ga se uskladilo sa sadašnjom praksom. (4.) Primjena izmjena na nove stranke (članak 29.): Radna skupina preporučila je umetanje novog stavka u članak 29. kojim bi se naznačilo da države pristupnice Konvenciji automatski prihvaćaju izmjenu kada izmjena stupi na snagu. Time bi se poboljšala jasnoća i osigurala pravna sigurnost za nove stranke. Nijedno od tih područja podložnih mogućim izmjenama ne podrazumijeva izmjene Konvencije koje bi uzrokovale socioekonomske promjene ili utjecale na zaštitu okoliša u EU-u. Neke od izmjena bi zapravo imale pozitivan utjecaj jer bi rezultirale višim standardima u zemljama potpisnicama Konvencije koje nisu članice EU-a, čime bi se pridonijelo izjednačavanju uvjeta za poduzeća u državama članicama EU-a i ona u državama koje nisu članice EU-a i smanjilo opasnost od nesreća s mogućim prekograničnim učincima za EU. Za sva druga tehnička područja koje je predložila Konferencija stranaka utvrđeno je da je dovoljno pružati smjernice i da neće biti potrebne izmjene. Odvojeno pitanje koje se razmatra odnosi se na moguće pristupanje Konvenciji država članica Ujedinjenih naroda koje nisu države članice UNECE-a. Pritom bi se trebalo uzeti u obzir s tim povezanu raspravu koja će se voditi odvojeno, na 71. sjednici Opće skupštine UN-a u rujnu 2016. 3. PRAVNI ELEMENTI PRIJEDLOGA Nije vjerojatno da će izmjene u bilo kojem od područja u kojima su moguće izmjene utjecati na postojeće zakonodavstvo u Europskoj uniji, jer se u tim područjima ili primjenjuje još stroža pravna stečevina EU-a ili se odnose na unutarnju organizaciju Konvencije. 4. UTJECAJ NA PRORAČUN Od mogućih područja koja bi bila izmijenjena samo je za pitanje pristupanja država koje nisu članice UNECE-a vjerojatno da će imati utjecaj na proračun. Vjerojatni kandidati za pristupanje bile bi zemlje koje bi uživale pogodnosti, čime bi se opteretilo proračun Konvencije. Međutim, financijska podloga Konvencije temelji se na dobrovoljnim doprinosima. Prema tome, stranke su slobodne same određivati svoj iznos doprinosa. Istovremeno, kada bi Konvencija bila otvorena za sve na svjetskoj razini, došlo bi u obzir traženje dodatnih izvora financiranja kao što je Fond za globalni okoliš. Iako je vjerojatno da će ukupni utjecaj na proračun biti vrlo ograničen, izgledno je da će on biti odlučujući faktor u pregovorima. S obzirom na prethodno navedeno, primjereno je odobriti otvaranje pregovora o izmjeni Konvencije o prekograničnim učincima industrijskih nesreća. Preporuka za ODLUKU VIJEĆA o odobrenju otvaranja pregovora o izmjeni Konvencije o prekograničnim učincima industrijskih nesreća (Tekst značajan za EGP) VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 218. stavke 3. i 4., uzimajući u obzir preporuku Europske komisije, budući da: (1.) Unija je stranka potpisnica Konvencije o prekograničnim učincima industrijskih nesreća (dalje u tekstu: „Konvencija”). (2.) Na 7. konferenciji stranaka u 2012. stranke su zatražile od Radne skupine za razvoj Konvencije da procijeni potrebu za izmjenama u određenim područjima. (3.) Na svom 4. sastanku, održanom u travnju 2014., Radna skupina za razvoj je zaključila da bi se većina problema mogla riješiti pružanjem smjernica, ali je također navela četiri područja u kojima bi se izmjenom unijela poboljšanja u Konvenciju. Te se izmjene odnose na definicije, sudjelovanje javnosti, učestalost sastanaka i primjenu izmjena na nove stranke. (4.) Radna skupina za razvoj zaključila je da su potrebne dodatne informacije i dodatne rasprave kako bi se ocijenilo pitanje mogućeg pristupanja Konvenciji država članica Ujedinjenih naroda koje nisu države članice UNECE-a. (5.) Ne očekuje se da će pregovori imati utjecaj na postojeće zakonodavstvo u Europskoj uniji s obzirom da za područja koja se razmatraju vrijede strože odredbe propisane Direktivom 2012/18/EZ. (6.) Unija treba sudjelovati u pregovorima o mogućim izmjenama Konvencije, DONIJELO JE OVU ODLUKU: Članak 1. Komisiju se ovime ovlašćuje da pregovara, u ime Unije u pitanjima koja su u nadležnosti Unije, o mogućim izmjenama Konvencije o prekograničnim učincima industrijskih nesreća. Članak 2. Smjernice za pregovore utvrđene su u Prilogu. Sastavljeno u Bruxellesu Za Vijeće Predsjednik PRILOG Dodatak Prijedlogu Odluke Vijeća o odobrenju otvaranja pregovora o izmjeni Konvencije o prekograničnim učincima industrijskih nesreća Smjernice za pregovore o izmjenama Konvencije o prekograničnim učincima industrijskih nesreća (1) Sve dogovorene izmjene moraju biti u skladu s mjerama iz Direktive 2012/18/EU ili drugim odgovarajućim zakonodavstvom. (2) Sve dogovorene izmjene u razmatranim područjima moraju biti dio jedinstvenog paketa. (3) Komisija osigurava da dogovor sadržava odgovarajuće odredbe kako bi Unija mogla u njemu biti stranka. (4) Komisija osigurava da će se s izmjenama složiti samo ako se predloži donošenje svih izmjena istovremeno. (5) Komisija izvješćuje savjetodavni odbor koji imenuje Vijeće o ishodu pregovora i, prema potrebi, o problemima koji nastanu tijekom pregovora.